LIETUVOS RESPUBLIKOS FINANSŲ MINISTRAS

ĮSAKYMAS

DĖL FINANSŲ MINISTRO 2022 M. BIRŽELIO 22 D. ĮSAKYMO NR. 1K-237 „DĖL 2021–2027 metų EUROPOS SĄJUNGOS FONDŲ INVESTICIJŲ PROGRAMOS IR EKONOMIKOS GAIVINIMO IR ATSPARUMO DIDINIMO PLANO „Naujos KARTOS lIETUVA“ ĮGYVENDINIMO“ PAKEITIMO

2024 m. spalio 29 d. Nr. 1K-346

Vilnius

1.	Pakeičiu Lietuvos Respublikos finansų ministro 2022 m. birželio 22 d. įsakymą Nr. 1K-237 „Dėl 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ įgyvendinimo“:

1.1.	Pakeičiu nurodytu įsakymu patvirtintas 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ administravimo taisykles ir 295 punktą išdėstau taip:

„295. Subjektai, nurodyti funkcijų paskirstymo įsakyme ir Plano „Naujos kartos Lietuva“ funkcijų paskirstymo taisyklėse, privalo užtikrinti su Investicijų programos ir Plano „Naujos kartos Lietuva“ įgyvendinimu susijusių dokumentų saugumą ir prieinamumą vadovaujančiosios institucijos ir audito institucijos, Viešųjų pirkimų tarnybos, Finansinių nusikaltimų tyrimo tarnybos, Specialiųjų tyrimų tarnybos, Konkurencijos tarybos, EK, Europos prokuratūros, Europos kovos su sukčiavimu tarnybos ir Europos Audito Rūmų, Europos investicijų banko atstovams ir (ar) jų įgaliotiems asmenims.“

1.2.	Pakeičiu nurodytu įsakymu patvirtintas Projektų administravimo ir finansavimo taisykles:

1.2.1.	Papildau 68.3 papunkčiu:

„68.3. vadovaudamasi Projektų tinkamumo finansuoti iš Europos investicijų banko paskolos lėšų vertinimo ir dokumentų dėl finansavimo teikimo taisyklėse (Taisyklių 8 priedas) nustatyta tvarka, įvertina projekto atitiktį Europos investicijų banko (toliau – EIB) nustatytoms išlaidų tinkamumo finansuoti iš EIB paskolos lėšų sąlygoms, jeigu projektą planuojama bendrai finansuoti iš valstybės biudžeto lėšų (įskaitant atvejus, kai projekto vykdytojo ir (arba) partnerio nuosavų lėšų šaltinis yra valstybės biudžeto lėšos) arba projekto visą nuosavų lėšų sumą ar jos dalį planuojama finansuoti iš projekto vykdytojui ir (arba) partneriui perskolintų EIB paskolos lėšų. Projekto atitiktis EIB nustatytoms išlaidų tinkamumo finansuoti sąlygoms vertinama tik tuo atveju, jeigu projektas atitinka projektų atrankos kriterijus pagal Taisyklių 47 punkto nuostatas. Projektų, kurie įgyvendinami pagal finansines priemones, atitiktis EIB nustatytoms išlaidų tinkamumo finansuoti sąlygoms nevertinama.“

1.2.2.	Pakeičiu 245 punktą ir jį išdėstau taip:

„245. Projekto vykdytojas (partneris, JP projekto vykdytojas) projekto įgyvendinimo metu, taip pat poprojektiniu laikotarpiu (jei nustatyta prievolė užtikrinti investicijų tęstinumą pagal Taisyklių 246–248 punktus) be administruojančiosios institucijos sutikimo ir be kitų atsakingų institucijų sutikimo (jei to reikalaujama pagal teisės aktus) negali perleisti, parduoti, įkeisti turto ar kitokiu būdu suvaržyti intelektinių ar daiktinių teisių į turtą, kuriam įsigyti ar sukurti skiriamos projekto finansavimo lėšos, išskyrus atvejus, kai toks turtas įkeičiamas Finansų ministerijos naudai kaip valstybės perskolinamos paskolos, skirtos šiam turtui įsigyti ar sukurti, grąžinimą užtikrinanti priemonė. Priimdama sprendimą dėl sutikimo įkeisti ar kitokiu būdu suvaržyti turtą, administruojančioji institucija vadovaujasi Inovacijų agentūros direktoriaus tvirtinamomis Rekomendacijomis dėl sutikimo įkeisti ar kitaip suvaržyti turtą, įsigytą ar sukurtą iš Europos Sąjungos fondų lėšų, kurios skelbiamos svetainėje esinvesticijos.lt. Projekto vykdytojas iki poprojektinio laikotarpio pabaigos privalo užtikrinti, kad įgyvendinant projektą įsigytas turtas būtų geros būklės ir prižiūrimas, remontuojamas taip, kad jo būklė nepablogėtų.“

1.2.3.	Pakeičiu 354.1 papunktį ir jį išdėstau taip:

„354.1. užtikrinti su projekto įgyvendinimu susijusių dokumentų (įskaitant elektroninius dokumentus, pateiktus informacinių technologijų priemonėmis ar elektroninėse laikmenose) saugumą ir prieinamumą vadovaujančiosios institucijos, administruojančiosios institucijos, audito institucijos, kuriai pavesta atlikti Investicijų programos ir EGADP audito institucijos funkcijas, ministerijos, Finansinių nusikaltimų tyrimo tarnybos, Specialiųjų tyrimų tarnybos, Konkurencijos tarybos, EK ir Europos Audito Rūmų, EIB atstovams ir (ar) jų įgaliotiems asmenims;“.

1.2.4.	Papildau 8 priedu (pridedama).

2.	N u s t a t a u, kad:

2.1.	šis įsakymas įsigalioja 2024 m. gruodžio 15 d.;

2.2.	2021–2027 metų Europos Sąjungos fondų investicijų programos projektų, bendrai finansuojamų iš Lietuvos Respublikos valstybės biudžeto lėšų (įskaitant atvejus, kai projekto vykdytojo ir (arba) partnerio nuosavų lėšų šaltinis yra valstybės biudžeto lėšos) arba kai projekto visa nuosavų lėšų suma ar jos dalis bendrai finansuojama iš projekto vykdytojui ir (arba) partneriui perskolintų Europos investicijų banko paskolos lėšų, kurių paraiškų vertinimo etapas jau baigtas iki šio įsakymo įsigaliojimo dienos, administruojančiosios institucijos įvertina projekto atitiktį Europos investicijų banko nustatytoms išlaidų tinkamumo finansuoti sąlygoms iki 2025 m. sausio 31 d.

Finansų ministrė	Gintarė Skaistė